  Майя Бывальцева 1-тӥ толсуре Ижкарын Калыкъёслэн эшъяськон юртазы удмурт егитъёслэн «Удмурт-а мон?» улосвылкуспо форумзы ортчоз. Ужрадэ Удмуртиысь, Башкортостанысь, Татарстанысь но Киров улосвылысь 150 пала адями пыриськоз, ивортэ «Удмурт Кенеш» огазеяськонлэн пресс-секретарез Елена Рябина. Форумлэн ужпумез — удмурт егитъёслы кенешыны но дышетскыны луонлык сётон. Ужрадэ пыриськозы вылӥ но шоръёзо ӧнер дышетсконниосысь студентъёс, егитъёсын но коммерци луисьтэм огазеяськонъёсын ужась ӧнерчиос, лулчеберетъя но дышетонъя ужъюртъёсын тыршисьёс, журналистъёс, ужбергатӥсьёс. Елена Рябиналэн верамезъя, форумез радъясьёслы 200-лэсь трос куриськонъёс вуизы. Бырйизы лулчеберет, дышетон, туризм, ивортодэт вӧлмытон технологиос но интывылэз умоятон-утялтон удысъёсъя тужгес тунсыко ӵектосъёсын куриськонъёсты. Нунал ӵоже егитъёс элькунысьтымы тунсыко адямиосын пумиськозы но улосвыл кивалтӥсьёслы юанъёссэс сётыны быгатозы, ӵектосъёс кылдытонъя семинаре пыриськозы но басьтэм тодон-валанъёссы вылын асьсэлэсь кичӧлтонзэс йылаз-пумаз вуттыны тыршозы. Форумлы йылпумъянъёсъя устоосызлы кичӧлтонъёслы но ӵектосъёсъя малпанъёслы юрттэт сётыны чакламын. «Удмурт-а мон?» улосвылкуспо форумез радъяло «Удмурт Кенеш» огазеяськон но удмурт егитъёслэн «Шунды» огазеяськонзы. Тодэ вайытом, Удмурт егитъёслэсь форумзэс радъян мылкыдъёс сярысь 2-тӥ коньывуонэ улосвыл тӧроен пумиськон дыръя ялӥз «Удмурт Кенеш» огазеяськонлэн тӧроез Татьяна Ишматова. Александр Бречалов форумлы дурбасьтэмзэ вераз но ужрад сяме пыӵаны но калыккуспо инлык басьтыны кулэ шуыса пусйиз. Тегъёс: Мерлык Ижкар егитъёс Удмуртия удмуртъёс  